Papersnake/gushiwen huggingface dataset:
凭何十一少府邕觅桤木栽
杜甫（唐代）

草堂堑西无树林，非子谁复见幽心。

饱闻桤木三年大，与致溪边十亩阴。
水仙子·冷无香柳絮扑将来
乔吉（元代）

冷无香柳絮扑将来，
冻成片梨花拂不开，
大灰泥漫了三千界，
银棱了东大海，
探梅的心噤难挨。
面瓮儿里袁安舍，
盐堆儿里党尉宅，
粉缸儿里舞榭歌台。
逊自淮康酒官归觐逾旬而归送行二绝句 其一
苏辙（宋代）

官期未满许宁亲，平日宦游无此恩。雨遍公田及私亩，学书兼得问筠孙。
和文与可洋川园池三十首 望云楼
苏轼（宋代）

阴晴朝暮几回新，已向虚空付此身。
出本无心归亦好，白云还似望云人。
陌上花 乙亥重阳登北海挹翠轩
何振岱（清代）

茱萸聊插今年，还是客中重九。连日秋阴，压损檐前青柳。

扶筇琼岛高去，一片繁芜翘秀。甚桥湾、流水为谁消碧，也和人瘦。

望燕山、楼堞落照荒凉，已是霜风时候。悄绝阑干，著我新寒罗袖。

暮愁千里连沧海，蜃气迷离依旧。摘黄花、挥泪长歌■■，劝斟杯酒。
帆游山
张又新（唐代）

涨海尝从此地流，千帆飞过碧山头。

君看深谷为陵后，翻覆人间未肯休。
百字令 寄怀协之，闻游西湖，用东坡赤壁韵
胡汉民（清代）

为苍生起问，谁是江左风流人物。把酒新亭，教我辈留得，江山半壁。

歇浦晨经，函关宵度，衿袖皆风雪。虬髯人去，此间偏有豪杰。

遥忆范蠡当年，五湖舟稳，载西施俱发。丝竹中年应屏尽，祇是盛名难灭。

未愧卢前，且居王后，镜里添华发。相思万里，孤心一片明月。
王蒙林壑云泉
弘历（清代）

曲注白云端，湱然落涧底。色声堪眺听，閒立迟高士。

道筦会有馀，言泉发无滓。顾彼非陆贾，望表亦知里。
晚步溪旁示周次颜
赵蕃（宋代）

村醉不能醒，徐行得蹔停。
路收泥活活，田拥麦青青。
放意知予独，哦诗赖子听。
要观溪潦暴，却畏晚风泠。
休牧轩
郑刚中（宋代）

自是牛图不早传，向来牛鼻不须穿。
轩间缩手风真意，始悟控持非自然。
寄道者
赵嘏（唐代）

洞庭先生归路长，海云望极春茫茫。

别来几度向蓬岛，自傍瑶台折灵草。
奉和圣制至长春宫登楼望稼穑之作
苏颋（唐代）

帝迹奚其远，皇符之所崇。敬时尧务作，尽力禹称功。

赫赫惟元后，经营自左冯。变芜粳稻实，流恶水泉通。

国阜犹前豹，人疲讵昔熊。黄图巡沃野，清吹入离宫。

是阅京坻富，仍观都邑雄。凭轩一何绮，积溜写晴空。

礼节家安外，和平俗在中。见龙垂渭北，辞雁指河东。

睿思方居镐，宸游若饮丰。宁夸子云从，只为猎扶风。
送温况游蜀
武元衡（唐代）

游人西去客三巴，身逐孤蓬不定家。山近峨眉飞暮雨，

江连濯定起朝霞。云深九折刀州远，路绕千岩剑阁斜。

应到严君开卦处，将余一为问生涯。
燕子来马上作
刘攽（宋代）

马上春寒透客衣，半晴天气燕飞飞。不知社日明朝是，转忆吾庐共尔归。

风外轻轻双翼疾，沙边款款数声微。畏人自习人间世，何事江鸥浪见机。
潘提刑生日四首用以介眉寿为韵 其二
程洵（宋代）

华堂敞千楹，居者嫌陋隘。安知圜扉中，虮虱生杻械。

先生虑囚时，矜测逮鲜介。此心即天心，不为门闾大。
屈原庙
李复（宋代）

古庙荒山暗水云，岁时歌舞感乡民。
几伤谗口方离国，欲悟君乡岂爱身。
惨惨飞魂号帝阙，冥冥齎志托江神。
千年自有遗文在，光焰长如日月新。
偈颂一百三十六首
释惟一（宋代）

无禅不参，无道可学。
只责诸人如醉而醒，如梦而觉。
醉既醒，梦既觉。
虽然只是旧时人，却与旧进相辽邈。
闻雁
刘著（宋代）

千里寒云卷朔风，当轩月午雁书空。
烦君为报江南客，憔悴辽东更向东。
得茅鹿门所评欧阳文忠集三十二卷板刻精工而篇帙完好若手未触盖数十年前物也因重装日披而庄诵之
方起龙（明代）

宋世欧阳公，文章之凤麟。力矫当时学，黜险而崇醇。

直追韩愈步，独得史迁神。一字落海内，金玉并争珍。

遂开苏曾先，师表天下人。道德文章重，其学百世尊。

至明鹿门子，古传衍一薪。手评先生集，意旨晰胪陈。

闻与韩柳苏，曾王合刻均。他集予未见，此刻精绝伦。

古香生篇帙，岁久乃能新。投予好古志，得之匪无因。

玩观不敢苟，毋使或泯沦。
铜雀台瓦砚
刘敞（宋代）

当时鸳鸯梦，飞入魏宫来。崇构灭馀香，碧瓦空在哉。

磨砻变新砚，洗刷涤故苔。但取圭角全，何必琼与瑰。
奉酬才元席上所赋前韵
张元干（宋代）

夜饮华堂烛屡灰，暗香浮处数枝梅。
坐中一笑对三粲，客里此欢能几回。
醉后不知歌扇去，归时还是晓钟催。
露浓月白溪桥路，但记群山翠作堆。
知县再次韵不作平侧体复次韵二首
曹彦约（宋代）

和氏得荆璞，眩走数百舍。
谓足奉至尊，过眼不售价。
有时置箧笥，光彩忽惊夜，
持归弄儿女，足以照里社。
天王广教院在山东麓予年二十余时与老僧惠迪
陆游（宋代）

游山如读书，深浅皆可乐；道边小精舍，亦自一丘壑。
凄凉四十年，始复重著脚。
老僧逝已久，讲座尘漠漠。
当时童子辈，衰鬓亦萧索。
扫壁观旧题，岁月真电雹。
文章卑不传，衣食窘如昨。
出门意惘然，辽海渺孤鹤。
缘识
宋太宗（宋代）

乾坤运转是寻常，人有依违自短长。
不觉贪生身外苦，如驹过隙百年光。
夜行船
许棐（宋代）

一辔东风留不住。离歌断、日斜春暮。多事啼莺，妒情飞燕，一路送人归去。

文君自被琴心误。却惆怅、落花飞絮。锦字机寒，玉炉烟冷，门外乱山无数。
举子
苏泂（宋代）

先亲去无归，家有十男子。
春秋此堂上，拜起共祭祀。
一贫乃青毡，书种幸未已。
人言抱子晚，君已三十四。
何时见入学，况未保龆稚。
老年树松柏，仁者用其意。
父母养我时，辛勤五兄弟。
蜂房今俯育，谁则逮菽水。
昊天真罔极，梦想九原启。
恭惟父母心，敢不嗣遗体。
平生忠与孝，举动法经史。
先训吾所知，功名盖天尔。
观翟玉妓
李愿（唐代）

女郎闺阁春，抱瑟坐花茵。艳粉宜斜烛，羞蛾惨向人。

寄情摇玉柱，流眄整罗巾。幸以芳香袖，承君宛转尘。
次韵答靖侍者
释慧空（宋代）

一句忽截流，千差俱失路。谁为三界师，出生与灭度。

一念忽到家，大千无跬步。谁为九类生，沈迷及省悟。

向来先达人，个个与么去。只今禅家流，一一如是住。

求其独脱者，举世亦罕遇。道人我同参，岂不以此故。

遗我一使言，言言论何事。北郁打三更，西瞿日未暮。
送陈环秀才游金陵
范仲淹（宋代）

君有江南行，为君歌以喜。
龙盘山万曲，练静江千里。
江山不可空，台星照吴中。
古来王谢地，今有周召风。
而间杨与郑，万丈光相映。
煌煌聚宰府，金陵一何盛。
此去知已贤，雅客情无边。
白云起江树，明月逐江船。
云月共徘徊，优哉如游仙。
归来笑春风，白日登青天。
赠福希范游
艾性夫（元代）

伽梨点破长萝绿，瓣香问信黄梅熟。
筇云笠雪霜色寒，法宇归来诗满腹。
春风破晓来打门，行矣庐山与天竺。
天空云远意未尽，却上天台恣游目。
吾闻天台石桥滑如竹，千僧万僧畏涉足。
请师了此一大事，一洗世间凡眼肉。
浮杯试罢海风高，归就梅花结吟屋。
俞荪墅示以杂兴四首乃用危骊塘所次唐子西韵
陈著（宋代）

人生无足处，却足身良方。
自种荪成墅，时同云出乡。
江湖残梦杳，山谷本心长。
回首门前事，风潮战石塘。
寄怀龙皋叶大夫 其二
霍与瑕（明代）

江边杨柳树，中春敷柔华。东风吹其枝，使我思无涯。

风吹杨柳吹，我思乱心曲。明明慈水边，有美温如玉。

玉书时寄将，素质绚金章。受藏已六年，一展一馨香。

瞻望复瞻望，何时遘容光。
春日同李司业愚谷刘刑部范东宴陈太仆石亭马通政西玄于顾中丞东桥之瞻辰堂兼送蒋南冷太仆渡江
王慎中（明代）

三月江城桃李华，阴阴杨柳绿藏鸦。怀春正少淹留处，卜夜无藏大隐家。

大隐城中不上关，忘形取醉禁言还。簪合应占星是德，颜颓好似玉为山。

一堂宾主尽风流，奉寿千金白璧酬。兰室香兼清论发，花枝色上劝杯浮。

繁弦急柱催深酌，雅调离声相间作。他日席上无车公，纵有琴尊知不乐。
挽东莱先生 其三
邵度（宋代）

岐嶷称前辈，渊源便老成。及门多兑说，在寝已蒙亨。

麟笔空遗恨，笺诗正用情。谁知两楹梦，湖海哭书生。
风入松·乾坤罗列道纲维
王吉昌（元代）

乾坤罗列道纲维。斡斗转星移。守迁飞伏随方变，应周天、衰旺守推。保护坎离丹药，启玄牝，契希夷。冥冥杳杳入无为。会三姓守期。应时烹炼循火数，结圆明、二八芳姿。彻地通天圣变，表身外，显容仪。
夕发箭场岩下作
钱起（唐代）

行役不遑安，在幽机转发。山谷无明晦，溪霞自兴没。

朝栉杉下风，夕饮石上月。懿尔青云士，垂缨朝凤阙。

宁知采竹人，每食惭薇蕨。
句 其二
陆傅（宋代）

宁知小儿辈，竟坏好家居。
契丹帐
苏颂（宋代）

行营到处即为家，一卓穹庐数乘车。
千里山川无土著，四时畋乘是生涯。
酪浆羶肉夸希品，貂锦羊裘擅物华。
种类益繁人自足，天数安逸在幽遐。
玉烛新 其八 癸卯元夕
吴文英（宋代）

澹云笼月微黄，柳丝浅色东风紧。夜寒旧事，春期新恨，眉山碧远。

尘陌飘香，绣帘垂户，趁时妆面。钿车催去急，珠囊袖冷，愁如海、情一线。

犹记初来吴苑。未清霜、飞惊双鬓。嬉游是处，风光无际，舞葱歌茜。

陈迹征衫，老容华镜，欢悰都尽。向残灯梦短，梅花晓角，为谁吟怨。
刘德修赴遂宁示和篇改除荆南复寄之
楼钥（宋代）

老矣思归铗屡弹，七旬望八合抛官。
我将东去计安出，君欲西还事亦难。
好向渚宫寻故迹，更从雄楚纵遐观。
上游正倚公为重，莫向蓬谿更上滩。
郴江百咏 其二十八 成仙观
阮阅（宋代）

仙去寥寥几百春，隐居依旧在湖濒。枝头禽语人难会，石上骡踪事已陈。
立春日呈彦博并帖审知
赵蕃（宋代）

忆昔少陵身在蜀，遇春曾忆两京梅。
我今久隔乡关念，病后徒惊节物催。
不见过门长者辙，可怜到手故人杯。
长亭与想东征路，柳色青青拂面来。
即事 其四
虞俦（宋代）

春工投老日骎骎，阅遍芳菲又绿阴。不复椅梧倾宿凤，几番淮海变鸣禽。

太阿自抚为知己，焦尾谁弹莫赏音。高下风花何足问，向来出处固无心。
清平乐·柳边深院
卢祖皋（宋代）

柳边深院。燕语明如翦。消息无凭听又懒。隔断画屏双扇。
宝杯金缕红牙。醉魂几度儿家。何处一春游荡，梦中犹恨杨花。
浪淘沙令
向希尹（宋代）

结客去登楼。谁系兰舟。半篙清涨雨初收。把酒留春春不住，柳暗江头。

老去怕闲愁。莫莫休休。晚来风恶下帘钩。试问落花随水去，还解西流。
宴清都 咏宋人大食瓷茶杯
曹贞吉（清代）

犹带鲸波冷。遥天色，断云微露清影。玻璃质脆，盈盈不类，汝哥官定。

曾随月叶金书，烦赤罽、拳须管领。而今作、承露铜盘，仙人泪滴犹剩。

思量紫袖昭容，白头阿监，深夜调茗。松涛罢响，流泉淡注，碧梧银井。

那堪回首天上，空暗忆、龙团凤饼。伴高斋、潇洒琴樽，小窗日永。
端午帖子·太上皇后阁
周必大（宋代）

清晓宫中献彩丝，盘龙结凤斗新奇。
欲教嫔御知勤俭，闲说当年茧馆仪。
紫濛遇风
韩琦（宋代）

草白岗长暮驿赊，朔风终日起平沙。寒鞭易促鄣泥跃，冷袖难胜便面遮。

迥岭卷回云族破，远天吹入雁行斜。土囊微乞缄馀怒，留送归程任摆花。
上刘左史二首
释宝昙（宋代）

不为穷愁始著书，一灯今与影同孤。
从公亟欲问奇字，随世无因识故吾。
赖有霜钟当北道，不应璧月自西湖。
举头更觉天人近，环佩声中试一呼。
送林四季丞之英伦
苏镜潭（清代）

大风漭漭海西头，大鲸一去海门秋。鲛儿捧泪贝女愁，诗人摇笔凌沧洲。

洪涛连天天壁立，明朝挂席此登楼。读书万卷行万里，丈夫四方志弧矢。

为君慷慨歌西凉，西凉葡萄倾夜光。翩翩浊世平原君，哑哑娵隅蛮参军。

六年客舍忘晨夕，千秋选楼待平分。吾闻海西爱兰岛，江山岸兀拥左纛。

又闻海峡千艨艟，当年一炬定东风。恨不手持白玉杖，相从遍踏仙人掌。

徒学少文耽卧游，胸罗邱壑纷摩荡。期君快著豫州鞭，别君直上鸱夷船。

青鞋布袜吾已矣，拔剑斫地心茫然。此行倘遇鸡林贾，定乞诗篇购洛社。

担簦跨马幸未凉，他日从容为君下。归来若问芦中人，依然寒杀孟东野。
壁侍者来访作此赠之
徐瑞（宋代）

俗论卑卑不足闻，相从松下慰离群。喜师一吸西江水，许我平分华岳云。

更向锋前来妙悟，莫于纸上泥陈文。纯阳石薜黄龙老，肥瘦何曾彼此分。
谢荆州太守
李之仪（宋代）

荆州太守紫微仙，远寄渔翁白玉泉。长钓久垂鱼未食，为君一醉卧长川。
争棋
方岳（宋代）

江南底处无杨柳，海内何人解诗酒。
春蓑雨湿蕙烟寒，閒却鸥沙钓竿竹。
塞云漠漠方笞兵，油幢安用白面生。
东山屐齿藓花绿，鹤唳风声到棋局。
送温处士归黄山白鹅峰旧居
李白（唐代）

黄山四千仞，三十二莲峰。
丹崖夹石柱，菡萏金芙蓉。
伊昔升绝顶，下窥天目松。
仙人炼玉处，羽化留馀踪。
亦闻温伯雪，独往今相逢。
采秀辞五岳，攀岩历万重。
归休白鹅岭，渴饮丹砂井。
凤吹我时来，云车尔当整。
去去陵阳东，行行芳桂丛。
回溪十六度，碧嶂尽晴空。
他日还相访，乘桥蹑彩虹。
题良乡旅舍
陶元藻（清代）

满地榆钱莫疗贫，垂杨难系转蓬身。
离怀未饮常如醉，客邸无花不算春。
欲语性情思骨肉，偶谈山水悔风尘。
谋生销尽轮蹄铁，输与成都卖卜人。
偈颂三十四首
释如净（宋代）

昨日一线短，今朝一线长。
针眼里过，尺寸上量。
短长蓦劄断，巧绣出鸳鸯。
偈颂一百三十三首 其八十
释居简（宋代）

鲁祖见僧便面壁，平生肝胆向人倾。潦倒北涧，无背无面。

终不为君通，任从沧海变。
题南山卷二首
廖希颜（明代）

三年为客向并州，两见南山属暮秋。
宋玉多愁应有赋，梁王高兴几登楼。
炉烟孔雀新屏上，花气芙蓉别殿头。
今日赓歌樽酒里，瑶华岂少报应刘。
雨后晨起怀斯远
赵蕃（宋代）

百鸟喧嘲工败眠，静听黄鸟独清圆。
何云丝竹不如肉，佳处政因出自然。
新山别馆十景 其八 琼台夜月
曹文晦（元代）

万仞台端接绛霄，秋风吹梦度金桥。素娥独倚白银阙，羽客双吹紫玉箫。

清气逼人凡骨换，孤光入酒醉魂消。绣襦甲帐今何在，谁为文生一见招。
上阳宫望幸
刘长卿（唐代）

玉辇西巡久未还，春光犹入上阳间。万木长承新雨露，

千门空对旧河山。深花寂寂宫城闭，细草青青御路闲。

独见彩云飞不尽，只应来去候龙颜。
贺滕元发守吴兴
林希（宋代）

清风楼下两溪春，三十馀年一梦新。欲识玉皇香案吏，水晶宫主谪仙人。
知郡傅学士将赴彭门蒙贶佳什次韵奉答
文彦博（宋代）

史局郎曹得俊贤，稔闻高誉已多年。山阳松菊抛三径，泗水衣多戴二天。

合作商霖光祖构，犹持汉节滞英躔。河梁欲上难轻别，亦望迟迟驻曲旃。
西园十咏·锦亭
吴中复（宋代）

帘幕临彫槛，窗疏照烂霞。
园林初过雨，风日猛催化。
香入游人袖，红堆刺史家。
四时俱好景，终不似春华。
韶音洞
黄衷（明代）

北城馀半里，漓水赴青林。㟏岈混沌窍，窈窕剧幽㞥。

仄闻帝虞氏，赤虬时幸临。涕花暗苍竹，九疑悲更深。

我来值秋杪，风日淡以阴。桐树向萧爽，龙唇寒不吟。

散步下侧径，庙貌倚凄霃。门铺桂子落，凉云闭晴阴。

周王后骏迹，应在他山岑。端委复再拜，悠悠江汉心。
夏四月不雨守臣不职之罪也将有请于神雨忽大作陈贺州有诗赞喜次韵以酬
王十朋（宋代）

不是寻常喜雨诗，言存轨物类臧僖。相将归贺天朝雨，定有忠言结主知。
衢州徐员外使君遗以缟纻兼竹书箱因成一篇用答佳贶
刘禹锡（唐代）

烂柯山下旧仙郎，列宿来添婺女光。远放歌声分白纻，

知传家学与青箱。水朝沧海何时去，兰在幽林亦自芳。

闻说天台有遗爱，人将琪树比甘棠。
古林邱
卫泾（宋代）

支筇来访古林邱，转尽山腰俯碧流。
峭壁千寻悬石磴，苍崖百尺护龙湫。
行人迹断烟常暝，过鸟声闲意更幽。
小憩已销尘俗虑，溪山奇绝是兹游。
赠至几 其二
徐积（宋代）

西城塔下逢君后，南郭庠中借馆居。正共孤甥栖暖席，未如老馆灌寒蔬。

直生岂敢嗟年暮，饿死犹惭乞祭馀。六十衰翁如可教，更忙须遗所藏书。
偈颂一百零一首 其八十七
释慧性（宋代）

不与万法为侣，咬定牙关错举。西江吸尽铁船浮，活提狞龙和角煮。

倒骑佛殿出三门，翻手为云覆手雨。
春滞沅湘有怀山中
李白（唐代）

沅湘春色还，风暖烟草绿。古之伤心人，于此肠断续。

予非怀沙客，但美采菱曲。所愿归东山，寸心于此足。
行路难
丘浚（明代）

蜀道难，难于上青天。蜀道易，易于履平地。行路难，不在水，不在山，只在人情反覆间。
次韵史才孺咏雪四首 其四
郭印（宋代）

怪得天飞雪，寒威晓不同。练光铺迥野，玉屑下长空。

片片梅花雨，团团柳絮风。人间呈瑞应，还喜兆年丰。
双溪
金君卿（宋代）

双派飞来一镜寒，合流南注息惊湍。雨馀山脚云收尽，两幅青绡绕翠峦。
偶题离亭
罗邺（唐代）

万般名利不关身，况待山平海变尘。五月波涛争下峡，

满堂金变为何人。谩夸浮世青云贵，未尽离杯白发新。

谁似雨蓬蓬底客，渚花汀鸟自相亲。
张功父旧字时可，慕郭功父故昜之。求予书其
杨万里（宋代）

冰雪相投处，风期一笑间。
只今张桂隐，绝慕郭青山。
功父双何远，相如了不关。
鸟飞暮天碧，此句急追还。
漫歌八曲。将船何处去二首
元结（唐代）

将船何处去，钓彼大回中。叔静能鼓桡，正者随弱翁。

将船何处去，送客小回南。有时逢恶客，还家亦少酣。
忆长安。十一月
刘蕃（唐代）

忆长安，子月时，千官贺至丹墀。御苑雪开琼树，

龙堂冰作瑶池。兽炭毡炉正好，貂裘狐白相宜。
题滑州廨
李淑（宋代）

滑守如今是世官，阿戎出守自金銮。
郡人莫讶留题别，孙息期同住此看。
赠张医官张家世淮阳其术兼明太素
卢龙云（明代）

淮南丹术旧称良，羡尔传为肘后方。海上不须求大药，壶中已自胜长桑。

阴功岂但千人活，国手无容二竖藏。察脉况知荣悴理，似闻七发尽飞扬。
袷飨太庙
佚名（隋代）

洪绪载德，盛际讲画。
精崇袷事，恭展孝思。
肸乡锡义，齐庄受釐。
猗欤声烈，垂贶本支。
次韵酬周孟觉
王庭圭（宋代）

看铸铜人能几何，相逢重得复摩挲。江山如画风流在，城郭空惊岁月多。

岂谓今朝闻正始，更翻新律似元和。思君夜久犹伫立，月上松梢映绿萝。
杂咏四首 其三
陆游（宋代）

松肪燎火满炉红，罂粟煎汤到手空。试问斋居守丹灶，何如醉卧听松风。
元宵次镇西府题二绝句 其一
赵钧彤（清代）

六鳌双凤颂声兴，火树银花丽句称。争意元宵有生面，雪山坳里上春灯。
浣溪沙
程大昌（宋代）

兽炭香红漫应时。遮寒姝丽自成围。销金暖帐四边垂。

报道黑风飞柳絮，齐翻白雪侑羔卮。那家斟唱□□词。
楚氛
游朴（明代）

楚氛动地日扬尘，汉水迷天少问津。千里含沙交虺蜮，诸生反袂泣麒麟。

扣阍披愫知无路，破柱除凶合有人。陂复且须天自定，冱寒当复见阳春。
题刘宗周黄道周集
乾隆（清代）

搜罗四库事磨研，去取其间公道传。
人各抒忠斯可录，言虽触讳忍从捐。
宁同仲达吠尧日，不愧观文报宋年。
平日犯颜急尽节，如之二者实堪怜。
奉和御制中和节
刘筠（宋代）

载阳临仲序，初吉协嘉名。
国授民时正，天资植物荣。
草薰翔泽雉，风暖度林莺。
尧思存稽古，洋洋播颂声。
安居
宋伯仁（宋代）

穷通岂在苦劳神，且作安居懒散人。买地种花多种竹，煮茶邀客也邀邻。

求名岂识书三上，得兴无过醉一巡。喜得满𥰭收芋栗，杜陵应未笑全贫。
拟寒山寺 其一二二
释怀深（宋代）

劝汝谛观身，此身真可恶。上下九个孔，臭秽常流注。

内外四条蛇，轻躁不停住。智者善思惟，莫被皮囊误。
秋分日作
永瑆（清代）

乔木众绿退，寥天绪风起。迨此夕阳好，忽共流波靡。

自有中天月，可以见千里。山川阻且修，白露零未已。
木落
张纲（宋代）

木落秋声迥，山寒暮色连。时危羞冕绂，身老寄林泉。

浊酒平孤愤，清吟续短篇。一枝吾已足，鸿鹄谢哀怜。
寒夜拥炉有怀淮上
张耒（宋代）

长安暮冬雪如山，坚冰错落于其间。
八荒一云同惨淡，北海怒回江海翻。
老人此时不复出，闭户燃薪守蓬荜。
忽忆去年淮上舟，有客致酒颇豪逸。
三更堂下霜折木，坐上美人鸣宝瑟。
人生有情亦可怜，明眸皓齿如眼前。
主人金章作尘土，烟飞星散江南天。
知非蘧公时一叹，读书梅叟并萧然。
百年万事费排遣，软语须问东家禅。
雪林砚屏率鲁直同赋
苏轼（宋代）

西山无时春，巉岩锁顽阴。
分明倚天壁，点缀无风林。
物固为人出，兴谁于此深。
穷奇真自蠹，诗句且娱心。
琅邪三十二咏 其十一 琅邪山
韦骧（宋代）

晋王曾此隐，释子住何年。泉石无今古，图经有后先。
放怀
何在田（清代）

三年羁病绝冠缨，此日家山眼力明。历遍世缘粗识道，耻从诗句得知名。

溪留鸂鶒能消毒，庭植冬青却爱晴。石鼎竹炉无一事，雕胡如掌露华盈。
秋夜雨（客有道秋夜雨古词，因用其韵，而不知角之为阁也。并付一笑）
吴潜（宋代）

云头电掣如金索。须臾天尽帏幕。一凉恩到骨，正骤雨、盆倾檐角。

桃笙今夜难禁也，赖醉乡、情分非薄。清梦何处托。又只是、故园篱落。
偈二首
释本（宋代）

鲍老当年笑郭郎，郭郎舞袖太郎当。
及乎鲍老当场舞，鲍老郎当胜郭郎。
赠王先生
赵嘏（唐代）

太一真人隐翠霞，早年曾降蔡经家。羽衣使者峭于鹤，

鸟爪侍经飘若花。九鼎栏干归马齿，三山窕窈步云涯。

时因弟子偷灵药，散落人间驻物华。
次韵十绝·修养
楼钥（宋代）

闻道壶中别有天，能将俄顷比千年。
千年俄顷俱成梦，只任天真却晏然。
送赵司令之金陵
释善珍（宋代）

自古词人例谪迁，十年无路可栈天。
督师上正倚裴相，破贼叔应推谢玄。
伏枥骥思沙漠外，脱韝鹰去碧霄边。
僧隟早辱莱公赏，他日牵联得并传。
病中春雨，闻东园花盛
杨万里（宋代）

万类欣欣一老悲，物华岂是不佳时。
病夫自与春无分，好景非於我独遗。
花底报来开已闹，雨中过了更曾知。
风光九十今强半，又约芳菲隔岁期。
廷试即事
韩殷（明代）

夹仗旌旗集羽毛，九重春色醉仙桃。天临奎壁星辰近，云捲珠仙剑佩高。

丽日祥烟承罕跸，紫驼银瓮出葡萄。扬雄更有河东赋，敷奏明时岂惮劳。
玉蝴蝶 罗浮蝶，次柳屯田韵
吴湖帆（清代）

仙子罗浮晓梦，彩衣云亸，缟幕风褰。一觉醒来，依旧粉黛娟娟。

证花间、三生宿果，凭扇底、一缕飞烟。谩萦牵。道家妆束，羽化何年。

招延。三吾亭畔，评量茶盏，整顿苔笺。宛转蛾眉，似曾相识玉人前。

怯芳心、迢遥路远，展倦眼、点缀秋妍。小留连。卷帘归去，栩栩南天。
已亥杂诗 193
龚自珍（清代）

小婢口齿蛮复蛮，秋衫红泪潸复潸。
眉痕约略弯复弯，婢如夫人难复难。
歌
张司马（唐代）

其色光辉耀日月，无穷改变不思议。但住铅砂成宝后，歇头一任丙丁吹。
题𪁟鹑
王恭（明代）

山禽奔奔好羽毛，翼短飞低恋榛莽。荒原野径薜荔稀，莫惮王榛便飞去。

原头八月起秋风，寒菊初花枸杞红。雌雄相随莫相斗，官里频将锦衣绣。
感事
蔡国琳（清代）

鲲身僻处大瀛东，蜃气横嘘雾脚红。客有虬髯曾自主，地非瓯脱竟输戎。

魏城错是何人铸，阮籍途真此日穷。要使狂澜回既倒，诸公共济在和衷。
请告得旨留别诸公
徐乾学（清代）

萧萧白发滞长安，此日都亭拟挂冠。入世艰虞忧履虎，当门芳馥怕锄兰。

一官鸡肋中情淡，万卷牛腰远道难。最是君恩如海岳，禁庭回首涕汍澜。
晚泊长沙示秦处度范元实用寄明略和父韵五首
黄庭坚（宋代）

往时高交友，宰木已枞枞。
今我二三子，事业在灯窗。
秦范波澜阔，笑陆海潘江。
愿兹秉经术，出仕荣家邦。
西园堂榭落成种植毕工偶成口号十首呈参政张
周麟之（宋代）

草木青归二月天，川原明媚发春妍。
临流忽见寒梅影，皎若凌波洛浦仙。
春暮书房
陈宓（宋代）

春晴无十日，秉烛亦须游。
冷笑鲰生面，黐粘蠹简头。
方殚义理乐，蚤觉鬓髯秋。
几欲抛书坐，痴成不自由。
禅人并化主写真求赞
释正觉（宋代）

情谓之外兮言路那通，形壳之外兮模画那同。
一方明有月，万簌啸而风。
其应而妙，其用而冲。
图星之拱兮周罗而北，流水之向兮曲折而东。
留题诸罗十一番社
周芬斗（清代）

慕义驯良首打猫，我来三岁息喧嚣。肩舆绝迹官音谙，踏月清歌度洞箫。
新安潘侯将行约游山门寺予以泞淖遂止因为诗以见怀
梅尧臣（宋代）

苍山自为门，呀豁异镌镵。路通石壁尽，潦起田穟陷。

傍岭有结石，潜潭净于鉴。闻之固欲往，久雨湿泥泥。

莫陪太守车，然诺岂诳赚。遥遥桥上去，望望马犹站。

畏滑不肯行，非关惜鞯䪌。
黎岭晓行怀范东生
等慈润公（明代）

烟石寒流细，沾裳白露多。
疏林生晓籁，片月偃秋河。
肃肃征人语，劳劳牧子歌。
因思岩穴者，高日卧松萝。
次韵仲平病间斋祠
葛立方（宋代）

居士弹一指，森罗万象皆。
聊倾三昧酒，不奉八关斋。
雨罢帘初卷，山迎闼自排。
萧然忘世虑，心境两相谐。
予始生日岩叟酒见过且有寿语赋此以谢之
陈文蔚（宋代）

自笑山泽为癯儒，侪之富贵非其徒。
他人诞日晏歌酒，贫家箪瓢屡空虚。
昨朝不记生年朋，面前忽见樽罍列。
感君祝我还祝君，两翁相对头如雪。
夜泊城下大风雨友人约明日游芝山
黎廷瑞（宋代）

沉沉春夜黑，寒客泊孤舟。
天漏雨平下，风回水倒流。
干戈吾道在，宇宙此生浮。
明日还晴雨，芝山要一游。
岁初归旧山（又作献岁初归旧居酬皇甫侍御见寄）
钱起（唐代）

欲知愚谷好，久别与春还。莺暖初归树，云晴却恋山。

石田耕种少，野客性情闲。求仲应难见，残阳且掩关。
河之水 其一
刘敞（宋代）

河之水兮，一直而一曲。嗟汤汤兮安所属。
送商总郎三首
洪咨夔（宋代）

霜迟断陇荞花白，水足平田稻子红。
剩把丰年供祖帐，送将玉节过江东。
法曲献仙音（官圃赋梅，继草窗韵）
李彭老（宋代）

云木槎桠，水DDA6摇落，瘦影半临清浅。翠羽迷空，粉容羞晓，年华柱弦频换。甚何逊、风流在，相逢共寒晚。

总依黯。念当时、看花游冶，曾锦缆移舟，宝筝随辇。池苑锁荒凉，嗟事逐、鸿飞天远。香径无人，甚苍藓、黄尘自满。听鸦啼春寂，暗雨萧萧吹怨。
元宵赏灯
张弼（明代）

元宵灯火宴西园，旧酒新诗障夜寒。纵饮不妨连日醉，白头林下一閒官。
景德观陈道士圃多菊觅其种栽并寄以诗
方一夔（宋代）

爱药仙人醉不归，秋光次第入玄都。蝶随露蘤移花垡，风逼寒香落酒壶。

老去君方空结习，兴来我欲斸荒芜。和篇应与花俱到，换得骊龙百斛珠。
哭刘司户蕡
李商隐（唐代）

路有论冤谪，言皆在中兴。
空闻迁贾谊，不待相孙弘。
江阔惟回首，天高但抚膺。
去年相送地，春雪满黄陵。
汾阳十智同真二首 其二
释德洪（宋代）

十智同真选佛科，汾阳佛法本无多。爱心竭处寻真智，面目分明会也么。
吴
徐夤（唐代）

一主参差六十年，父兄犹庆授孙权。不迎曹操真长策，

终谢张昭见硕贤。建业龙盘虽可贵，武昌鱼味亦何偏。

秦嬴谩作东游计，紫气黄旗岂偶然。
赠郭五星若水叔清二首
王迈（宋代）

淮蜀年来杀气深，中州兵革亦相寻。
命悬逆贼狂夫手，愤激孤臣孽子心。
人物眇然难倚仗，风涛如此恐胥沉。
烦君夜起观星斗，福德何进吴分临。
次韵德升颐轩诗五首 其四
葛胜仲（宋代）

金銮赐第新搴桂，铁幕官期未及瓜。隐几蒲团无一事，五车关眼未昏花。
岁暮风雨二首 其二
陆游（宋代）

一冬少雨雪，人意常昏昏。夜半有奇事，雨声卷江村。

陆子真老农，破屋依颓垣。扶持衰病身，收召谴逐魂。

手烹墙阴荠，美若乳下豚。听雨取一醉，不厌村酒浑。

眼眚灯生晕，衣弊虱可扪。父子幸相守，万事何足论。
鹧鸪天 其一 豫章大阅
赵师侠（宋代）

玉带红花供奉班。裹头新样总宜男。闹装鞍辔青骢马，帖体衣宜紫窄衫。

云鬓重，黛眉弯。内家妆束冠江南。轻裘缓带风流帅，锦绣丛花拥骑还。
岁除寄王中斋
真山民（宋代）

徂岁已匆匆，何人似此翁。
事虽随世异，道不与冬穷。
身老心犹壮，髯斑脸自红。
椒花一杯酒，明日又春风。
芙蓉
姚勉（宋代）

水芙蓉了木芙蓉，湖上花无一日宽。
卷却水天云锦段，又开步障夹堤红。
题玉泉山罗汉洞
弘历（清代）

烟霞蔚峰腰，松篁匝洞口。如如应真辈，洞里乾坤守。

常教月印心，不碍树生肘。每来寻故迹，是岂非昔有。

点缀一新之，将毋著相否。
南柯子·春思
田为（宋代）

团玉梅梢重，香罗芰扇低。帘风不动蝶交飞。一样绿阴庭院、锁不晖。
对月怀歌扇，因风念舞衣。何须惆怅惜芳菲。┾却一年憔悴、待春归。
答许觉之惠桂花椰子茶盂二首
黄庭坚（宋代）

万事相寻荣与衰，故人别来鬓成丝。
欲知岁晚在何许，唯说山中有桂枝。
病中辱西亭见问走笔奉柬
王慎中（明代）

伏枕绵绵朝复昏，故人枉讯慰愁魂。须知摩诘非婴疾，待子来参不二门。
寄支提禅师
释慧空（宋代）

远听天冠化寺钟，孤烟明灭暮山重。
念携挂壁木上座，问讯长沙岑大虫。
大虫声威动海宇，老不与世同其波。
卷藏风月付一室，落日春山狐兔多。
威而不怒默常吼，寂子触之遭毒手。
东山又似不知时，更来许露其家丑。
醉花阴 秋海棠
刘嗣绾（清代）

银烛烧春春睡醒。风雨空阶冷。和泪种情根，满地愁红，生到燕支井。

翠袖凭栏斜复整。蛩语无人省。肠断又昏黄，一剪秋纱，绿透西窗影。
和程公辟大卿游越山亭
陈襄（宋代）

荔子园林海日边，幽亭更在碧云巅。
江山旧是无诸国，楼殿今为极栾天。
五马如君多暇少，一樽惟我共游偏。
须知白首留连意，已有新诗寄北船。
寿苏友橘
郑会（宋代）

金轮王寿三千岁，铜狄人生五百年。
兹事不须皆援古，无灾无难即神仙。
咏蚕
安生（清代）

瓮茧空传异，人衣岂诳天。只应方老病，未合喻参禅。

死去悲丝尽，苏来羡翼全。本无鳞角势，雪覆亦徒然。
次韵子美寄
李纲（宋代）

结庐寂无车马喧，雀罗可设深扃门。北窗一枕半成梦，剥啄叩扃惊心魂。

故人见过适我愿，相与携手游山樊。春风桃李已零落，孟夏草木行滋繁。

下瓢共酌陆子井，策杖更步公垂园。山肴野蔌助清赏，此心非子将谁论。

人生聚散如露电，访旧叹息无多存。区区得失何足较，瑟僩但期终不谖。

嗟予夙昔志四海，远游欲学飞鸿轩。南征曾上帝子阁，暮雨朝云相吐吞。

西山积翠多爽气，大江萦练方东奔。十年回首如梦到，旧事今复闻公言。

迩来百念已灰冷，但愿痛饮穷朝昏。新交渐鲜俗缘久，省要更觉情怀敦。

山中蕙帐不落寞，无复怨鹤啼惊猿。平生有意师老氏，以退为进卑为尊。

致君泽物付公等，我乃送老溪前村。置之此事勿复道，且须吸尽黄金樽。
九日融堂池上
钱时（宋代）

岩花不趁中秋约，篱菊齐供九日看。
冉冉隔墙风不断，夜深和月倚栏干。
自伏虎坪至白鹿庵
钱佳（清代）

积溜昨方静，欣看朝暾烘。披衣启山窗，山色逾玲珑。

呼童蜡双屐，未老先扶筇。危桥仄曲径，澄潭潋微风。

相依只舅甥，笑傲轻王公。乍探蓬莱室，复叩梵王宫。

怪石踞虎豹，匹练飞长空。悬磴三百级，步步凌云中。

小陂偶憩足，洗耳响潺淙。千尺石笋绿，半岭山花红。

行行历崎岖，振衣入幽丛。郁彼般石台，蠲洁无尘封。

天柱当其前，大涤后峙雄。危石瞰平陆，幽兰间青菘。

白云迷远岫，涛声沸长松。山僧尽忘机，兀坐对春融。

截竹引清涧，啜茗谭从容。人生忽如寄，百岁会有穷。

戚戚将奚为，忙忙亦徒庸。惜哉山水佳，啸傲输雷宗。

终当谢世鞅，卜筑九锁峰。
忆秦娥 清旷阁赏寒月
殷秉玑（清代）

清辉寒。夜深闲煞红阑干。红阑干。似侬心事，宛转回环。

宵如烟。有人相守梅花边。梅花边。好将梅瓣，细数华年。
行香子（马上有感）
赵长卿（宋代）

骄马花骢。柳陌经从。小春天、十里和风。个人家住，曲巷墙东。好轩窗，好体面，好仪容。

烛灺歌慵。斜月朦胧。夜新寒、斗帐香浓。梦回画角，云雨匆匆。恨相逢，恨分散，恨情钟。
忆旧寄金陵冯寿之
宋无（元代）

忆昔江东日，离居托孟邻。儒家见君好，谈席偶情亲。

南斗文昌近，西山爽气新。骊珠惊俗眼，琼树倚芳晨。

《大雅》今重睹，奇才岂易伦。珊瑚生海网，汗血出天津。

句满鸡林贾，名齐雁塔人。传经心入圣，用笔意凝神。

射策应先手，藏环定后身。巨流思待济，吾道诎当伸。

落魄伤迟迈，依栖笑隐沦。三年为倦翼，万里作穷鳞。

伏枕思霜橘，归溪恋紫莼。鸿稀石城信，鱼隔太湖滨。

故宅閒多草，空船独采蘋。夜吟酬蟋蟀，暮景叹麒麟。

老恐襟期断，悲怀辙迹陈。旧峰还似洛，淮水想犹秦。

胜地登临数，殊乡梦寐频。潮吞李白月，花动谢安春。

有兴须相觅，无聊漫自呻。休疑交契阔，尚觉胆轮囷。

远物那堪赠，佳音欲细询。劳歌因奉寄，题罢更沾巾。
题玉潭
独孤及（唐代）

碧玉徒强名，冰壶难比德。唯当寂照心，可并奫沦色。
马周
张耒（宋代）

马周未遇虬须公，布衣落魄来新丰。
一樽独酌岂无意，俗子不解知英雄。
贤豪相逢自相得，一语君王见胸臆。
当时岂不为人言，聋耳安能为君侧。
偈颂八十七首
释慧开（宋代）

燕国当年植福田，身如水月印三千。
渠无生死归何处，春早梅华放晓烟。
题浯溪
徐照（宋代）

知是漫郎宅，舟中闻寺钟。
小溪通正港，高石叠群峰。
绿木成春荫，荒台见古踪。
唐碑三十本，独免野苔封。
彭宜义挽词
楼钥（宋代）

籍甚清湘守，修名所在闻。
宦途资畏友，家训仰严君。
归路飞丹旐，长空惨白云。
生刍不成奠，挥涕想江濆。
颂古五十七首 其二十六
释道昌（宋代）

南阳师，肌骨好。洞山价，也难讨。沩山翁，云岩老。重注破，成鼓倒。

分明行官路，不觉入荒草。葛藤因此到而今，业识茫茫何日了。
上帅漕闵雨十首
彭龟年（宋代）

白粲十万艘，日夜随东流。
常平贯虽朽，还作苏民不。
天寒欲雪不可出门君时在城中促庭佐来君时柬云庭佐掉头云未来因驰寄
彭汝砺（宋代）

伯兮引领望不断，叔也掉头云未来。事事伤心无说处，终朝眼合不能开。
次韵元量贶诗
王安中（宋代）

野性由来不受羁，可堪风雨断追随。卜邻有素须归隐，会面无多更话离。

拜我低头要晚岁，仗公取水记当时。魏城邂逅犹惆怅，秋雁横分奈土思。
浮桥春雨
释今白（明代）

江流上下不沾尘，竹翠连空足几人。微雨一桥春兴好，东风两岸水痕新。

青山曲曲悬归路，绿树重重引去津。自是閒身好为客，江关无恙往来频。
吴门再逢方干处士
罗邺（唐代）

天上高名世上身，垂纶何不驾蒲轮。一朝卿相俱前席，

千古篇章冠后人。稽岭不归空挂梦，吴宫相值欲沾巾。

吾王若致升平化，可独成周只渭滨。
再读雪溪志诗 其一
许及之（宋代）

谁无胸次著林丘，脚底黄尘到白头。不羡雪溪成卜筑，羡他卜筑备归休。
云林画山水竹石
华幼武（元代）

秋云无影树无声，湛湛长江镜面平。远岫烟销明月上，小亭危坐看潮生。
恭和御制己亥十一月十三日南郊祭天斋宫即事赐诗 其四
蔡京（唐代）

饮福初回八陛南，凝旒裒对百神严。睍消尘入康衢润，神应光随北陆暹。

丹槛雉开中扇影，朱绳鹤下五门檐。群生鼓舞明禋毕，却忆花飞舞袖沾。
饮牡丹
高斯得（宋代）

尚记年时醉我宾，抽簪起舞坐生春。
谁呼七七逡巡手，重视三三梦幻身。
独乐园中老居士，沉香亭北谪仙人。
吾今望此如蜂蚁，莫怪名花向我颦。
正月十九日四更起读朱文公年谱至天大明赋十二首 其五
方回（元代）

王道浪谈行霸说，儒言阴用佐禅机。贪狼弧矢观星象，天遣吾公辟此非。
偈
释枢（宋代）

春将至，岁已暮。思量古往今来，祇是个般调度。凝眸昔日家风，下足旧时岐路。

劝君休莫莽卤，眨上眉毛须荐取。东村王老笑呵呵，此道今人弃如土。
假日王驾部囧伯惠到湖绵天池茶次韵为谢
唐伯元（明代）

彩毫字字拂清霜，兼品题封到草堂。范叔不知寒作假，相如定是渴来狂。

苏湖气味浑相似，衣马轻肥倍有光。独怪朝参疏懒甚，朝朝想像御炉香。
架蒲萄
张耒（宋代）

蒲萄盘屈如修蛇，春来螫起纾横斜。
延之升架鳞甲动，旧枾粲粲生光华。
盘堆马乳未敢望，殷勤灌溉意非他。
要听暑雨鸣大叶，窗间致榻围青纱。
年来幽淡亦有趣，自值花草占萌芽。
奔波玄德老不遂，正尔种菜岂不佳。
犹嫌尚遣儿辈觉，方食失匕徒惊嗟。
老境
陆游（宋代）

平生百不遂，惟有老如期。
眼涩观书夜，心衰把酒时。
僧分新掘药，客诵旧题诗。
四十年前我，回看定是谁？
横山寺楞伽塔诗
周南（宋代）

吴越台池大业城，如今花鸟故时春。
思量却是楞伽塔，曾见苏州六代人。
闻雁杂咏 其六 阁夜闻雁
成鹫（清代）

旷怀观物理，何者最相宜。高阁月明后，孤灯雁过时。

海风吹不断，天路去多岐。拟作秋鸿操，知音更有谁。
蔷薇架（清水驿）
元稹（唐代）

五色阶前架，一张笼上被。殷红稠叠花，半绿鲜明地。

风蔓罗裙带，露英莲脸泪。多逢走马郎，可惜帘边思。
春思
洪适（宋代）

自闻郊外景，多病负年光。沐雨桃容腻，耽春蝶兴狂。

幽期知我背，迟日为谁长。一枕虚窗寂，炉烟续旧香。
三月七日廷试进士读卷作
周伯琦（元代）

九重传漏日方中，书献贤能列至公。鸡舌含香颁汉署，龙颜动色坐尧宫。

彩翚隐隐窗明电，玉凤泠泠帷度风。近侍皋夔多启沃，人才不减古时隆。
每忆家园乐蜀中寄傅逸人
张咏（宋代）

每忆家园乐，当年枉用心。
翻身期济物，明代已腰金。
守道知无取，防奸似不任。
休今得休去，谁肯羡为霖。
新植红茶花偶出被人移去以诗索之
卢肇（唐代）

严恨柴门一树花，便随香远逐香车。

花如解语还应道，欺我郎君不在家。
采石三题 其一 捉月亭
李之仪（宋代）

我昔扬帆下庐阜，落帆采石春欲暮。江南江北只见山，欲识锦欲无问处。

夜深明月来青天，天水茫茫月连雾。想见扁舟捉月时，江心见月如相遇。

醉魂不制月可捉，捉得便将天外去。月在人亡天莫诘，彷佛风流谁与晤。

迩来水落洲渚出，隔岸潮回疑可步。聒耳啁啾不得闻，对案腥臊难下箸。

多情禅客饶佳趣，粉饰馀光扶坠绪。欲回古月换今人，到此翛然忘世虑。

从来喜诵骑鲸句，亦复买田相近住。会当载酒十分圆，同指虚无问征路。
杨忠悯公墓
彭洋中（清代）

奸佞无人击，滔天安可知。思量今过此，魑魅汝奚为。

浩气俱成胆，霜封自铸词。应山吾楚望，忠愤下同时。
宿杜氏庄晨起遇雨
陆游（宋代）

怪藤十围蔽白日，老木千尺干青霄。
水泛戛滩竹作舫，陆行跨空绳系桥。
阴阴古屋精灵语，惨惨江云蛟鳄骄。
吾道非耶行至此，诸公正散紫宸朝。
十山歌呈太守胡平一 其三
杨万里（宋代）

淦客前春荷一猪，城门卖得两千馀。明朝回到石斧岭，连吃数刀今在无。
圩氓叹
周紫芝（宋代）

圩氓筑败圩，饱腹无粟菽。强扶南亩犁，辛苦望一熟。

插秧在中南，秋来半黄绿。白雨忽翻盆，积潦齧圩腹。

波头卷春雷，汹涌裂坤轴。仓皇未出门，白水已半屋。

攀椽栖木杪，寝饭杂鹅鹜。客行舣孤舟，系缆怯水宿。

叩门乞灯火，父老迎我哭。我亦一酸鼻，软语聊抚祝。

老稚且相收，慎勿辄弃逐。行看散陈红，官仓有馀粟。

救尔无远谋，每饭惭食肉。
清书
丘葵（宋代）

谁信茅茨即玉堂，间来清书似宵长。
二仪升降太虚内，一静消宵万意忙。
忿欲俱空心自正，行持无力梦犹狂。
可曾濯足沧江水，飞上云间千仞冈。
少年游
晁补之（宋代）

前时相见，楼头窗畔，尊酒望银蟾。如今间阻，银蟾又满，小阁下蟾帘。

愿得吴山山前雨，长恁晚廉纤。不见楼头婵娟月，且寂寞、闭窗眠。
次韵和友人竹石
李若水（宋代）

厚德镇嚣浮，才高谢羁束。
所赋虽不均，而皆堪比玉。
此君非俗姿，终朝看不足。
客至亦忘归，袅袅茶烟绿。
台州郡治十二诗太守尤延之命赋 其十二 节爱堂
林宪（宋代）

圣人定规模，用节民自爱。后来巧施为，民害深可慨。

先生寿正脉，吾道灿然在。揭以榜屋梁，流风万千载。
德州喜晤孙如渊星衍观察
张晋（清代）

倜傥风流抱负奇，每从诗笔想须眉。闻声未见神先往，握手相逢喜可知。

玩世耳边混牛马，清谈天半露之而。平生敝帚嗟空享，敢诧孙郎帐下儿。
送十二弟宗则之祥符教谕任
吕宪曾（清代）

西风吹鸿雁，飞鸣过园林。嘹唳入我耳，凄凄动我心。

我心胡为动，为言别弟昆。弟昆共一堂，吹篪和以埙。

岁时联宴会，伏腊共明禋。礼貌无雕饰，性至情自真。

中年纷仕宦，南北叹离群。忆昔同就传，受业有先民。

戒我端趋向，教我以成人。悠悠四十年，玩愒负师恩。

贤书虽滥厕，诗书气未深。子今为人师，德成必有邻。

黉宫育才地，梁台多嘉宾。行矣敦教化，努力振斯文。

以此勤职业，应知吾道尊。我行悲迟暮，宦迹等浮云。

垂老仍墨绶，勇退是夙因。白头期聚首，天涯各爱身。
次王彦昭寄苏景谟青社园亭韵二首 其一
刘跂（宋代）

丞掾分曹付旧规，翩翩文彩妙当时。何人误读雌霓赋，他日真当幼妇碑。

曲水流觞如故事，平山行乐有新诗。春来想见棠阴盛，可但诗人别后思。
华亭百咏·白龙洞
许尚（宋代）

呼吸湖中水，山椒寄此身。
洞门风雨夜，电火逐霜鳞。
奉和子龙大监与舍弟赠答之什
徐铉（宋代）

石渠东观两优贤，明主知臣岂偶然。鸳鹭分行皆接武，

金兰同好共忘年。怀恩未遂林泉约，窃位空惭组绶悬。

多少深情知不尽，好音相慰强成篇。
题五柳先生诗编年后二首 其一
陈造（宋代）

渊明英杰气，不减运甓翁。漫仕径拂衣，高枕北窗风。

平生经世意，萧然诗卷中。卯金纳大麓，正自窃鈇雄。

妖雏自取死，遽敢贪天功。斯文未斲丧，吾道聊污隆。

把菊得沉醉，直气敛长虹。区区记隐德，史笔殊未公。
魏宫词
崔国辅（唐代）

朝日照红妆，拟上铜雀台。画眉犹未了，魏帝使人催。
别外甥杨克一
张耒（宋代）

弹琴不须弦，意在宫征外。
浊醪分美恶，于道犹蒂芥。
平生分别尽，独此有泾渭。
坐令刘石徒，笑我犹嗜味。
秋风三十里，碧鳜兼紫蟹。
参军呼可应，肯使空樽对。
虞美人（春残念远）
刘天迪（宋代）

子规解劝春归去。春亦无心住。江南风景正堪怜。到得而今不去、待何年。

无端往事萦心曲。两鬓先惊绿。蔷薇发望春归。谢了蔷薇、又见楝花飞。
淳熙十二年加上太上皇帝太上皇后尊号十一首 其十 太上皇后出閤升御坐用《坤安》。降坐同。
郊庙朝会歌辞（宋代）

天相慈皇，庆臻壶闱。徽柔内修，寿与天齐。既承皇欢，载觌母仪。

懿典鸿名，永绥多祺。
空山十首 其八 山有牧
郭之奇（明代）

东山有牧，驱牛出屋。西山有牧，驱羊入谷。南山有牧，青峰是逐。

北山有牧，白云可宿。牧子相邀，牛羊相目。牧兮归来，牛羊满腹。
与阳休之书
祖鸿勋（南北朝）

阳生大弟：吾比以家贫亲老，时还故郡。在本县之西界，有雕山焉。其处闲远，水石清丽，高岩四匝，良田数顷。家先有野舍于斯，而遭乱荒废，今复经始。即石成基，凭林起栋。萝生映宇，泉流绕阶。月松风草，缘庭绮合；日华云实，旁沼星罗。檐下流烟，共霄气而舒卷；园中桃李，杂松柏而葱蒨。时一牵裳涉涧，负杖登峰，心悠悠以孤上，身飘飘而将逝，杳然不复自知在天地间矣。若此者久之，乃还所住。孤坐危石，抚琴对水；独咏山阿，举酒望月。听风声以兴思，闻鹤唳以动怀。企庄生之逍遥，慕尚子之清旷。首戴萌蒲，身衣缊袯，出艺粱稻，归奉慈亲。缓步当车，无事为贵，斯已适矣，岂必抚麈哉！

而吾子既系名声之缰锁，就良工之剞劂。振佩紫台之上，鼓袖丹墀之下。采金匮之漏简，访玉山之遗文。敝精神于丘坟，尽心力于河汉。摛藻期之鞶绣，发议必在芬芳。兹自美耳，吾无取焉。尝试论之：夫昆峰积玉，光泽者前毁；瑶山丛桂，芳茂者先折。是以东都有挂冕之臣，南国见捐情之士。斯岂恶粱锦、好蔬布哉！盖欲保其七尺，终其百年耳。今弟官位既达，声华已远，象由齿毙，膏用明煎。既览老氏谷神之谈，应体留侯止足之逸。若能翻然清尚，解佩捐簪，则吾于兹，山庄可办。一得把臂入林，挂巾垂枝；携酒登巘，舒席平山，道素志，论旧款，访丹法，语玄书。斯亦乐矣，何必富贵乎？去矣阳子，途乖趣别。缅寻此旨，杳若天汉。已矣哉！书不尽言。
浣溪沙（次权中韵）

舒亶（宋代）

燕外青楼已禁烟。小寒犹自薄胜绵。画桥红日下秋千。

惟有樽前芳意在，应须沈醉倒花前。绿窗还是五更天。
仿玉台体
罗隐（唐代）

青楼枕路隅，壁甃复椒涂。晚梦通帘柙，春寒逼酒垆。

解吟怜芍药，难见恨菖蒲。试问年多少，邻姬亦姓胡。
三月二十七日御青阳总戎邀游杨历岩观瀑诗以酬之兼简州佐言宝侯
观荣（清代）

元鼎五年下南越，何暇来结山水缘。楼船一去不复返，后二千载名仍传。

我闻岩中瀑布实奇绝，不数匡庐雁荡天台巅。方今总戎整以暇，胜情胜具来相延。

二三好友联辔去，莺啼草绿山花妍。入山逾深路逾狭，泼眼青翠高摩天。

雷声轰轰不见影，蒙茸竹树楼阁悬。纡径以入蚁穴曲，循磴而上螺纹旋。

悬崖断处下无地，千尺倒挂龙蜿蜒。毛发洒然换尘骨，栩栩欲化凌云仙。

灵湫喷出珠错落，神物何日潜九渊。时凌八垓作霖雨，归去抱珠深窟眠。

初看出峡原一线，定知润物成千川。平原旷荡三万顷，灌溉尽作膏腴田。

水源未省何处落，欲叩真宰无言诠。回头雉堞在足底，来往蚁织纷喧阗。

太息红尘消白日，凡心欲悟虚空禅。从来灵境多幽閟，不遇好事谁为宣。

况乎古人亦陈迹，风流难溯魏晋前。徐凝诗恶太白死，髯苏往返无闻焉。

将军此来若发覆，我幸与君相周旋。题诗纪事勒之石，后起何必输前贤。

雄州别驾闻此语，相视而笑为欣然。
怀一庵禅师瀹雪斋
止庵法师（明代）

瀹雪行斋久不寻，会时长忆在春深。
今朝睡起桐花院，独把《楞伽》坐树阴。
十一月十日同幕府诸公游郡圃叶抚属得梅花一
喻良能（宋代）

横枝十月要清诗，南国今年尔许迟。
梦绕故山千叠叠，眼看新许一枝枝。
欲知影瘦香微处，未称天寒日暮时。
却忆玉溪当日树，浅霜深雪总相宜。
辇下春怀十绝呈赵达夫 其三
刘弇（宋代）

蝶正冶容蜂正狂，莺如羞涩燕如忙。低枝莫搭鞦韆索，留送婵娟出短墙。
重游金陵有怀玉山沈一愚（二首）
苏正（明代）

别离何处是幽期，水远山长信息稀。
独坐相思秋色里，满天霜月雁南飞。
牵牛花 其三
陈曾寿（清代）

临风滟滟紫霞杯，难得秋深日日开。迟暮相看两不厌，也如风雨故人来。
夏五月武昌舟中触目
揭傒斯（元代）

两髯背立鸣双橹，短蓑开合沧江雨。
青山如龙入云去，白发何人并沙语。
船头放歌船尾和，篷上雨鸣篷下坐。
推篷不省是何乡，但见双双白鸥过。
奉和鲁望四明山九题。潺湲洞
皮日休（唐代）

阴宫何处渊，到此洞潺湲。敲碎一轮月，熔销半段天。

响高吹谷动，势急喷云旋。料得深秋夜，临流尽古仙。
西明落照
释文珦（宋代）

幽居面西岭，窗几有真趣。
睡觉无人声，残阳在高树。
寄久要乡人晦峰
苏葵（明代）

黑头交谊老惭疏，万里无因致起居。病肺问医须补导，暮年为计贵赢馀。

山遥水远空多梦，纸短情长不尽书。薄宦颇能相慰藉，柏台如水绝苞苴。
到高亭山望南北高峰
汪莘（宋代）

每泛西湖不忍还，高亭数叠出云间。
如今回至高亭路，却望西湖数叠山。
淮上遇洛阳李主簿
韦应物（唐代）

结茅临古渡，卧见长淮流。
窗里人将老，门前树已秋。
寒山独过雁，暮雨远来舟。
日夕逢归客，那能忘旧游！
临流送顾东阳
戴叔伦（唐代）

海上独归惭不及，邑中遗爱定无双。

兰桡起唱逐流去，却恨山溪通外江。
春日武康游望过孟东野故居
孙嵩（宋代）

残霭初收半在沙，一川芳草趁溪斜。
群峰古意汪芒国，废地诗情正曜家。
天末凄迷浮野色，柳边骀荡受春华。
更携尊酒看修竹，不为前坡得意花。
林文节元祐日记帖赞
岳珂（宋代）

汉大中大夫东方曼倩之对孝武曰：诚得天下贤士公卿在位，咸得其序。

譬如以周召为丞相，仲尼居御史府，毕公高备拾遗，蘧伯玉为太傅，博士则以颜闵，执金吾以季路，卫尉以卞严子，光禄以仲山甫，郡守以子产，詹事以孔父，史鱼司直，申伯为御，下至旄头式候亦羿万之伍，则唐虞之隆，成康之际，陈功比德，自无以喻。

武帝为之大笑，盖甚言其难遇也。今视元祐之时，彼固何足慕哉。

群贤拔茅，大奸脱距。如确如惠，必斥必去。师保万民，维温维潞。

大老既归，百揆时序。师表以韩，押麻以吕。班廷谢门，纷鹓振鹭。

守正如王，博闻如顾。钱刘曾孔，滃云蒸雾。其未登于录者又不可一二数。

宣制正衙，天人交助，翕然闾巷，曰司马雨。公盖异时攘臂于代言之间，而染指于同省之赂，顾犹有是语。

则是非之公，盖未尝不具也。然则插齿吐吻，擢项结股。

委蛇其迹，偊旅其步。虽辨知闳达溢于文辞，而诙谐者犹皆不之与，后之君子其必知所去取矣。

幅纸之得，正邪以寓。式窥厥衷，逸史是补。
早发淮口望盱眙
骆宾王（唐代）

养蒙分四渎，习坎奠三荆。徙帝留馀地，封王表旧城。

岸昏涵蜃气，潮满应鸡声。洲迥连沙静，川虚积溜明。

一朝从捧檄，千里倦悬旌。背流桐柏远，逗浦木兰轻。

小山迷隐路，大块切劳生。唯有贞心在，独映寒潭清。
仲坚将去平水成行之夕饮于史氏之山斋
段成己（金朝）

得子胶胶扰扰閒，往来未熟各衰颜。百年更有几回醉，一月都无数日閒。

不放肝肠中白堕，将何面目对青山。相逢且尽今朝乐，明日红尘复市寰。
咏史诗。东山
胡曾（唐代）

五马南浮一化龙，谢安入相此山空。

不知携妓重来日，几树莺啼谷口风。
麝香萱
许及之（宋代）

南薰吹麝馥，背树染鹅黄。里许香为德，中央色自庄。

洛津行夕佩，仙掌洗晨妆。真为忘忧赏，看云恋故乡。
生查子
杜安世（宋代）

关山魂梦长，寒雁音书少。两鬓可怜青，只为相思老。

归傍碧纱窗，说向人人道。真个别离难，不似相逢好。
虞美人（七夕悼亡）
袁去华（宋代）

娟娟缺月梧桐影。云度银潢静。夜深檐隙下微凉。醒尽酒魂何处、藕花香。

鹊桥初会明星上。执手还惆怅。莫嗟相见动经年。犹胜人间一别、便终天。
寄清流许令
郭祥正（宋代）

霅溪皎寒玉，霅山卧苍龙。我方穷眺览，忽与旌阳逢。

教告非俗语，泠泠启昏蒙。我旧骑蹇驴，君去跨冥鸿。

一别十五载，旷怀渴清风。今闻佩县印，高凤潜衰蓬。

谁信五彩烂，卑栖能自容。终当振羽翮，万里沧溟东。
盘洲杂韵上 人面竹
洪适（宋代）

怪奇存相法，妍丑出天真。此君无二貌，正是葛天民。
登南山最高处一首
黄省曾（明代）

春首穷登顿，湖上积昏晓。扶夙已清盥，月暮犹邃讨。

搜远铺览独，选新鹜踪少。披张川岛杂，约束都聚小。

天中飙撼阔，舄下云践绕。众喧瞥遗世，孤响惟纳鸟。

伯阳文昔把，王乔御兹矫。亮欲图坚永，庶当究灰槁。
瑞鹤仙·赋情多懒率
葛长庚（宋代）

赋情多懒率。每醉后疏狂，醒来飘忽。无心恋簪绂。温才高子建，韵欺王勃。胸中绝物。所容者、诗兵酒卒。一两时，调发将来，扫尽闷妖愁孽。

莫说。杀人一万，自损三千，到底臲卼。悬河口讷。非夙世，无灵骨。把湖山牌印，莺花权柄，牒过清风朗月。且束之、高阁休休，这回更不。
洪景卢内翰使还入境，以诗迓之
范成大（宋代）

玉帛干戈汹并驰，孤臣叱驭触危机。
关山无极申舟去，天地有情苏武归。
汉月凌秋随使节，胡尘卷暑避征衣。
国人渴望公颜色，为报褰帷入帝畿。
牧大同原杨林坑即事
吴与弼（明代）

既辍黄岚游，却入同原嬉。三阳时向交，暖律回春晖。

人情惜旧好，物熊含新辉。悠哉四圣心，静向林间窥。

单骑日日来，飘飘澹忘归。偶携二三子，丽泽同箴规。
秋江送别为戴友谅赋（别本误作“瑞安项伾”
沈恒（明代）

萧萧落叶早寒天，忽送秋声到耳边。
千里客心惊岁月，五湖乡梦入风烟。
青山红树还家路，绿水沧洲载酒船。
夜半灯前对儿女，白头重话谪居年。
茶
潘牥（宋代）

瑞草如梅早占春，谁将龙凤付仙人。
烹来盏内花犹白，浇出胸中不语尘。
与石岩方常簿游白水塘观龙湫
蒲寿宬（宋代）

孤灯照不寐，独起行绕床。
命驾欲千里，千里债已偿。
可怜太拙欲，弗学时世妆。
癖嗜镌聱牙，拄彼枯贤肠。
柴桑赋移居，取友胜面墙。
奇文与疑义，相与窥抑扬。
愿给薪水役，怀此一瓣香。
自分参也鲁，或笑道士狂。
吁嗟古之人，踽踽而凉凉。
我不欲富贵，修短由上苍，
齐奴尔何事，彭祖今何方。
庄周蝶体态，淳于蚁侯王。
龙湫一瞬息，珠琲万斛强。
泛泛莲叶舟，淼淼白水塘。
薜荔为我衣，芙蓉为我裳。
握石为我饴，采菊为我粻。
兴怀自千载，有酒且一觞。
春秋战国门。赵简子
周昙（唐代）

简子雄心蓄霸机，贤愚聊欲试诸儿。

假言藏宝非真宝，不是生知焉得知。
闻富并州入相
王令（宋代）

元首赓歌乐股肱，四方强远喜声盈。
忠贤不死天心在，辅弼终归圣虑精。
中国自今应更重，本朝前日可嗟轻。
要须待见成尧舜，未敢轻浮作颂声。
宿龙回
杨万里（宋代）

大熟虚成喜，微生亦可嗟。
禾头已生耳，雨脚尚如麻。
顷者宫收米，精於玊绝瑕。
四山云又合，柰尔老农家。
杂咏二首
张治（明代）

望湖亭下水如天，曾是宣皇赐幸年。
玉辇不来凫雁冷，一湖杨柳锁春烟。
夏夕
张大法（清代）

烦暑消清夜，幽思入静林。好风时在树，明月动长吟。

涧曲穿流细，花深落影沈。石阑贪久坐，凉气满衣襟。
舟中望桂林山城
舒梦兰（清代）

环山筑城山绝奇，城边一水清漪漪。舟中有人向山笑，倏已身漪蓬莱池。

灵岩秀峰重复重，碧玉削出千芙蓉。造化胡为弄斯巧，使我罢睡来追从。

儿时过此已知爱，有如旧书须诵背。典衣温得桂林山，强似胸中添累块。
赠嗣直弟颂十首
黄庭坚（宋代）

去日撒手去，来时无与偕。
若将来去看，还似不曾斋。
野宿
宋权（清代）

曲水浮天际，孤村傍废城。农人星卜夜，荒寺磬为更。

渔火当空乱，风泉入暮清。欣然如有托，不复念长征。
风入松（冬至）
李从周（宋代）

霜风连夜做冬晴。晓日千门。香葭暖透黄钟管，正玉台、彩笔书云。竹外南枝意早，数花开对清樽。

香闺女伴笑轻盈。倦绣停针。花砖一线添红景，看从今、迄逦新春。寒食相逢何处，百单五个黄昏。
善权即事十首 其五
李纲（宋代）

小童又报雪花飞，深炷炉烟欲起时。淅沥乍闻经竹叶，飘萧初看著松枝。

南人共讶何曾见，北顾深颦有所思。牢落无言自搔首，却惊华发顿成丝。
所居三章二章章八句一章章十句
洪皓（宋代）

昔我所居，巨室高门。或出或处，笑傲乾坤。终日熙熙，省定晨昏。

致君泽民，兹志常存。

今我所居，圭窦荜门。俯首折腰，如坐覆盆。终日譊譊，形弊神昏。

死所未知，旧事谁论。

人亦有言，祸福无门。忠孝弗著，淫侈实繁。天其罚我，我又奚怨。

傥谨言行，或反丘园。作为此诗，以告同阍。
送僧归遂州
秦观（宋代）

宝师本巴蜀，浪迹游淮海。
定水湛虚明，戒珠炯圆彩。
飘零乡县异，晼晚星霜改。
明发又西征，孤帆破烟霭。
庭下草
张九成（宋代）

秋风吹碧草，久客情如何。
乡关断过雁，青山高嵳峩。
然而梦寐间，往往长经过。
梦觉亦我耳，所得初无多。
天地存胸中，要当常拂摩。
肯为外物流，为赋白雪歌。
南征道中书情二十韵
皇甫汸（明代）

伊昔干明主，相期附俊臣。会逢兴礼乐，诏许奏天人。

要路方晞足，灵台果致身。官嫌楚尹仕，业守鲁儒贫。

讵意违时好，从兹被世屯。怀芳嗟靡托，投璧忌无因。

叶县凫将晚，河阳树易春。省中疲执戟，都下欲埋轮。

章甫空游越，貂裘已敝秦。醒狂丞相笑，长揖列侯嗔。

受辱先关木，图功后徙薪。恩私蒙日月，旅窜困风尘。

贾谊才犹远，虞翻枉未伸。太行非险道，汉水是迷津。

宠失朱颜尽，交移白首新。沈冥颂酒德，诙调论钱神。

倦鸟惟垂翼，枯鱼或纵鳞。自能存北叟，何必让西宾。

秋气看萧瑟，征途事苦辛。平生寸衷在，末俗向谁陈。
偈颂一百二十三首
释崇岳（宋代）

晷运推移，日南长至。
上下四维，庆无不利。
贺宋兄令子县尉之望擢荣还
王迈（宋代）

自从西笑便安排，果有佳音天上来。
纵靶少年亲得隽，跨鞍老将几衔枚。
欢驰帝里泥金帖，喜溢亲庭药玉杯。
造物与君良不薄，好将阴德厚栽培。
题王介峰竹里馆图
史胜书（清代）

羡子澹无虑，空山绝赏音。幽篁环老屋，明月在高林。

病鹤入诗梦，孤琴弹道心。披图一禅往，风露湿遥岑。
偶有下殇，因而自遣
刘兼（唐代）

彭寿殇龄共两空，幻泡缘影梦魂中。缺圆宿会长如月，

飘忽浮生疾似风。修短百年先后定，贤愚千古是非同。

南柯太守知人意，休问陶陶塞上翁。
丹元子步天歌 其七 北方七宿
王希明（唐代）

壁，两星下头是霹雳。霹雳五星横著行，云雨次之口四方。

壁上天厩十圆黄，鈇锧五星羽林傍。
蒲城即事
韩驹（宋代）

鄙夫世长物，未老宜幽栖。
一朝起蓬屋，著籍通金闺。
遇合始侥倖，非才终见挤。
尚想欧阳公，罪弃荆山西。
步行意方盛，庭趋颜遂低。
行趋岂云异，喜愠自不齐。
微官何足论，等求饱糠粞。
三径如可卜，岁晚归扶犁。
浣溪沙（再用韵并简二千户）
何梦桂（宋代）

金紫山前山万重。山高云密下苍龙。春来好雨遍三峰。

芳草郊原眠茧犊，垂杨营垒击花骢。趣归行有紫泥封。
雨后早行
曹彦约（宋代）

鼓钲攒点担先行，未报平安睡已惊。灯火避明天弄晓，鸟乌无已雨悭晴。

唤来野渡水新涨，饱得晨炊烟自横。驿使岭头无一信，笋舆咿轧强贪程。
岑山
赵公豫（宋代）

山踞浙流顶，波声耸独尊。帆樯移野浦，钟磬出烟村。

脩竹凉风咽，巨鱼暑气吞。层巅一矫首，海面见云根。
送彭石塘诗
谭大初（明代）

不见石塘子，于今十六年。趋跄非往昔，谈笑尚依然。

有子光前烈，无营惬昼眠。鹿门人已远，谁道德公贤。
送怀贤上人归隐静兼寄达观禅师
梅尧臣（宋代）

适从山中来，复向山中去。
为报山中人，莫厌山中住。
近城尘土多，乱尔烟霞趣。
野蜂衔漆汁，尚欲为蔕固。
息此可以安，其能忘我谕。
小儿何所爱 其一
解缙（明代）

小儿何所爱，爱此芝兰室。更欲附飞龙，上天看红日。
夏日梅溪馆寄庞舍人
张祜（唐代）

东阳宾礼重，高馆望行期。埽簟因松叶，篸瓜使竹枝。

卷帘闻鸟近，翻枕梦人迟。坐听津桥说，今营太守碑。
点绛唇
张抡（宋代）

一瞬光阴，世人常被芳菲恼。玉壶频倒。惟恨春归早。

何似逍遥，物外寻三岛。春长好。瑞芝瑶草。春又何曾老。
和左司元郎中秋居十首 其六
张籍（唐代）

醉倚斑藤杖，闲眠瘿木床。案头行气诀，炉里降真香。

尚俭经营少，居闲意思长。秋茶莫夜饮，新自作松浆。
寄赠库部王郎中（时充折籴使）
卢纶（唐代）

谔谔汉名臣，从天令若春。叙辞皆诏旨，称宦即星辰。

草木承风偃，云雷施泽均。威惩治粟尉，恩洽让田人。

泉货方将散，京坻自此陈。五营俱益灶，千里不停轮。

未远金门籍，旋清玉塞尘。硕儒推庆重，良友颂公频。

鹤发逢新镜，龙门跃旧鳞。荷君偏有问，深感浩难申。
清溪逢张惟贞秀才
李中（五代）

洞隐红霞外，房开碧嶂根。昔年同炼句，几夜共听猿。

考古书千卷，忘忧酒一樽。如今归建业，雅道喜重论。
送表伯朱丞尉 其一
徐鹿卿（宋代）

瘴岚窟里抱琴归，髭鬓青青只旧时。人道器之真铁汉，我疑方朔到瑶池。

从前日月忙中过，此去山林分外宜。晚岁栽培无别计，万金良产在孙枝。
蓬莱游
高似孙（宋代）

木采采兮交荫，灵飞来兮随鹤。
月欲去兮仍西，风吹花兮未落。
花未落兮犹春，酒依依兮如昨。
王与谢兮让余，蓬莱游兮堪乐。
洪氏倦壳轩
潘大临（宋代）

封胡羯末谢，龟驹玉鸿洪。
千载望四谢，四洪天壤同。
池州和同官咏梅花 其二十
张道洽（宋代）

村墅苔为径，茅檐竹作篱。神清和月写，香远隔烟知。

老树有馀韵，别花无此姿。诗人风味似，梦寐也应思。
天申节锡宴当筵致语口号 其一
史浩（宋代）

帝眷炎图亿万秋，真人秉箓御神州。通和邻壤边声息，仁浃群生协气流。

一札凤飞琼苑诏，千官花拥醉乡游。江城今日腾嘉颂，遥认中天绛阙浮。
送赵南仲出视江淮
郭庭芝（宋代）

剑戟翩翩铁骑攒，前军飞渡润州湾。
烽连淮陆胡尘远，月照金山汉壘寒。
虎旅亦知平□易，龙庭不数靖边难。
来威胁允歌方叔，愿附诗人唱凯还。
秋苔
齐己（唐代）

独怜苍翠文，长与寂寥存。鹤静窥秋片，僧闲踏冷痕。

月明疏竹径，雨歇败莎根。别有深宫里，兼花锁断魂。
承天寺
李弥逊（宋代）

宿雨洗苍骨，峰峦发新秀。
寻幽蹑奇踪，腾踏众山囿。
层林销岩隈，空兀见危构。
空高望浮黎，静圣带灵鹫。
我来风雨秋，白雾欲昏昼。
但闻百川赴，鸣玉写寒窦。
岳示必页峨，路绝不得簉。
攀缘仰胁息，坐右俯长溜。
带露摘山芎，披榛觅仙酎。
山光晚逾清，云壑若相授。
终期烂漫游，阳乌欲回咮。
更约十日留，曾子缓蹄辏。